Semaglutidi

Semaglutidi on ruokahalua vähentävä lääke. Sitä myydään diabeteksen hoitoon Ozempic-kauppanimellä. Semaglutidin on havaittu auttavan suolistohormonien kautta painonhallinnassa. Siitä onkin saatu lupaavat tulokset myös lihavuuden hoidossa; se on havaittu tässä hieman liraglutidia tehokkaammaksi lääkeaineeksi. Tämä tieto on aiheuttanut runsaasti väärinkäyttöä, koska kyseessä ei ole vaaraton laihdutustapa eikä lääkettä ole virallisesti hyväksytty painon pudottamiseen.  Ozempic-lääkettä käytetään eri annosko'oissa injektionesteenä (liuoksena). Semaglutidia sisältää myös tablettimuotoisena käytettävä Rybelsus-lääke.

Tyypin 2 diabeteksessa semaglutidia käytetään ruokavalioon ja liikuntaan perustuvan hoidon lisänä aikuisilla potilailla, joiden hoitotasapaino on riittämätön. Semaglutidia voidaan käyttää muiden diabeteslääkkeiden ohella tai yksin, mikäli metformiini on intoleranssin tai vasta-aiheiden johdosta sopimaton. Yleisimmin tutkimuksissa raportoituja semaglutidin haittavaikutuksia ovat olleet ruoansulatuskanavaan liittyneet oireet, kuten hyvin yleisinä pahoinvointi ja ripuli sekä yleisenä oksentelu. Useimmiten näiden haittavaikutusten kesto on ollut lyhyt ja vaikeusaste lievä tai keskivaikea. Terveillä vaikutusta ei ole asianmukaisesti tutkittu, ja se on aiheuttanut hengenvaarallisiakin haittavaikutuksia, jopa haimatulehduksia.

Semaglutidin kemiallinen kaava on C187H291N45O59 ja CAS-numero 910463-68-2 sekä ATC-koodi A10BJ06.

Lähteet

Aiheesta muualla 
 PubChem: Semaglutide 
 DrugBank: Semaglutide 
 Kyoto Encyclopedia of Genes and Genomes (KEGG): Semaglutide 

Diabeteslääkkeet